  Туспуктэм: Удмуртиысь йӧскалык политикая министерстволэн пресс-службаез Наталия Сильвестрова 3-тӥ инвожое Алнаш ёросысь Пор Гондыргуртын поръёслэсь «Семык» элькун шулдыръяськонзэс пусйизы. Праздниклэн учкетэз пор мифологиен герӟаськемын вал. Со сярысь Удмуртиысь йӧскалык политикая министерстволэн пресс-службаез ивортӥз. Туэ Семык 27-тӥзэ ортчиз. Шулдыръяськонзэ Удмуртиысь, Марий Элысь, Татарстанысь делегациос вуылӥзы. « Ми шумпотӥськомы, одӥгез тужгес но чебер шулдыръяськон – Семык – милемыз люказ шуыса. Сое пор калык туж яратэ. Поръёс дауръёс ӵоже асьсэлэсь кылзэс, сюлме пырись крезьгурзэс, сям-йылолъёссэс утьыны быгатӥзы. Азьланяз но озьы мед луоз » Эдуард Петров, Удмуртиысь йӧскалык политикая министр Куноос понна образовательно-развлекательной программа, куиськонъя мастер-классъёс, калык арбериосын но синпельёсын адӟытон-вузкарон, вашкала сиён-юон радъямын вал. Мылкыд-карисьёс музейлэн экспозициеныз, шулдыръяськонлэн аспӧртэмлыкъёсыныз тодматскыны быгатӥзы. Шулдыръяськонлэн пумаз Алнаш ёрослэн тӧроез Алексей Семёнов Семыклэсь тодметсэ Грах ёрослэн тӧроезлы Виктор Беловлы сётӥзы. Вуоно арын праздник ӵапак отын ортчоз. Тодэ вайытом, бесерманъёслэн «Көрбан» йӧскалык шулдыръяськонзы 11-тӥ инвожое Глаз ёросын ортчоз, удмуртъёслэн Герберзы – 17-тӥ инвожое Вотка ёросын. Бигерысь удмуртъёс «Гырон быдтон» шулдыръяськоназы 17-тӥ инвожое Кукмор ёросэ люкаськозы, элькун Сабантуй Ижкарын 24-тӥ инвожое ортчоз. Нош Финн-угор сиён-юонъя «Быг-Быг» фестивальын Шаркан ёросын нырысьсэ кык нунал юмшаны луоз. Тегъёс: праздникъёс поръёс Алнаш Удмуртия  